Formålet med borgerrådgiveren er at styrke dialogen mellem borgerne og Varde Kommune, samt bidrage til at sikre retssikkerheden og god forvaltningsskik i kommunens sagsbehandling.
Borgerrådgiverfunktionen skal ligeledes medvirke til at sikre, at borgernes henvendelser bliver brugt konstruktiv til forbedring af kommunens sagsbehandling og borgerbetjening.
Borgerrådgiveren er ansat af byrådet og er en uvildig rådgivnings- og vejledningsinstans, som er uafhængig af kommunens administration.
Du kan henvende dig til borgerrådgiver Yvonne Larsen. Hun kan som jurist gennemgå dit sagsforløb og undersøge, om de juridiske regler og principper for sagsbehandlingen er overholdt. Hun kan ikke tage stilling til, om du har ret til en bestemt ydelse, men hun kan undersøge, om du har fået en korrekt sagsbehandling. Hun kan også vejlede dig om dine juridiske muligheder og hjælpe med at få genskabt en konstruktiv dialog mellem dig og kommunen.